|  |  |
| --- | --- |
| Mali grb Srbije A4.JPG**РЕПУБЛИКА СРБИЈА****Национално тело за акредитацију****и обезбеђење квалитета у високом образовању****Комисија за акредитацију и проверу квалитета**Број: 06-00-00020/2/2024-03Датум: 16. 04. 2024. годинеБулевар Михајла Пупина 2Б е о г р а д |  |

На основу члана 21 став 1. тачка 5) Закона о високом образовању („Службени гласник РС'“, бр. 88/17, 27/18 - др. закон, 73/18, 67/19, 6/20 - др. закон, 6/20 - др. закон, 11/21 - аутентично тумачење, 67/21 - др. закон, 67/21 и 76/23), а у вези са чланом 54. Закона о високом образовању, члана 19. Статута Националног тела за акредитацију и обезбеђење квалитета у високом образовању (пречишћен текст) Комисија за акредитацију и проверу квалитета на својој 79. седници одржаној дана 16.04.2024. године, донела је

**УПУТСТВО ЗА ПРИПРЕМУ ДОКУМЕНТАЦИЈЕ ЗА ПОСТУПКЕ ПРОМЕНЕ НАЗИВА, СЕДИШТА И СТАТУСНИХ ПРОМЕНА ВИСОКОШКОЛСКИХ УСТАНОВА**

**Увод**

*Одредбама члана 54. Закона о високом образовању („Службени гласник РС” бр. 88/17, 27/18 - др. закон, 73/18, 67/19, 6/20 - др. закон, 11/21- Аутентично тумачење, 67/21 - др. закон, 67/21, 76/23) (у даљем тексту: Закон о високом образовању), прописано је да самостална високошколска установа може вршити промену назива, седишта и статусне промене, у складу са законом, да за самосталне високошколске установе чији је оснивач Република Србија одлуку о наведеним променама доноси Влада, уз прибављено мишљење органа управљања свих високошколских установа на које се промена односи и мишљење Националног савета за високо образовање, и да се у случају наведених промена спроводи поступак за издавање нове дозволе за рад.*

*Сагласно члану 57. Закона о високом образовању, одлуку о статусној промени, промени назива и седишта високошколске јединице у саставу универзитета са својством правног лица, доноси орган управљања универзитета двотрећинском већином, а одлуку о промени назива, седишта и статусној промени високошколске јединице са својством правног лица у саставу универзитета, чији је оснивач Република доноси Влада уз претходно прибављено мишљење органа управљања универзитета и мишљење Националног савета за високо образовање.*

*У случају промене назива, седишта и/или статусне промене Национално тело за акредитацију и обезбеђење квалитета у високом образовању ( у даљем тексту: НАТ) и Комисија за акредитацију и обезбеђење квалитета (у даљем тексту: КАПК) доносе одговарајући акт на основу кога министартсво надлежно за послове високог образовања (у даљем тексту: Министарство) даље спроводи поступак у складу са чланом 54. став 4. Закона о високом образовању.*

1. **ПОСТУПАК ПРОМЕНЕ НАЗИВА ВИСОКОШКОЛСКЕ УСТАНОВЕ**

Акредитована високошколска установа која има важећу дозволу за рад може извршити промену назива подношењем захтева НАТ-у, уз пропратну документацију. Захтев се подноси у папирном облику и оверава у писарници Палате „Србија”, док се документација доставља у електронском облику на имејл адресу office@nat.rs.

Списак документације:

* Писмено образложење;
* Сагласност самосталне високошколске установе у чијем је саставу факултет или одсек академије струковних студија и одлуке органа управљања самосталне високошколске установе у чијем је саставу факултет или одсек, као и органа управљања ВШУ;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке о промени назива (ВШУ, односно ВШУ у чијем је саставу);
* Уводна табела;
* Писана изјава да промена назива није изазвала промене које утичу на важећу акредитацију;
* Потврда Народне банке Србије којом се потврђује да ВШУ нема евидентиране основе и налоге у принудној наплати;
* Потврда надлежног привредног суда да над ВШУ није покренут поступак стечаја или ликвидације, односно претходни стечајни поступак;
* Доказ о уплати накнаде у складу са Ценовником НАТ-а.
1. **ПОСТУПАК ПРОМЕНЕ СЕДИШТА ВИСОКОШКОЛСКЕ УСТАНОВЕ**

Акредитована високошколска установа која има важећу дозволу за рад може извршити промену седишта (промена адресе ВШУ или промена адресе и дела или целог простора ВШУ), подношењем захтева НАТ-у, уз пропратну документацију, односно доказе о испуњености одговарајућих стандарда. Захтев се подноси у папирном облику и оверава у писарници Палате „Србија”, док се документација доставља у електронском облику на имејл адресу office@nat.rs.

Списак документације:

* Писмено образложење;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке о промени седишта;
* Уводна табела;
* Попуњене табеле и прилози за **стандарде за почетну акредитацију високошколских установа и студијских програма** прописане важећим правилником о стандардима и поступку за почетну акредитацију високошколских установа и студијских програма, и то:
* Стандард 9: Простор и опрема; и
* Стандард 10: Библиотека, уџбеници и информациона подршка;
* Доказ о уплати накнаде у складу са Ценовником НАТ-а.
1. **ПОСТУПАК СТАТУСНЕ ПРОМЕНЕ ВИСОКОШКОЛСКЕ УСТАНОВЕ**

Статусна промена ВШУ представља промену статуса из једне у другу ВШУ из члана 43. став 1. Закона о високом образовању, односно прелазак високошколске јединице са својством правног лица из састава једног универзитета у састав другог универзитета, као и остале статусне промене у складу са законом.

Акредитована високошколска установа која има важећу дозволу за рад може извршити статусну промену (3.1. Промена високошколске јединице са својством правног лица у саставу универзитета (промена универзитета); 3.2. Промена високе школе у факултет; 3.3. Промена високе школе струковних студија у академију струковних студија), подношењем захтева НАТ-у, уз пропратну документацију, односно доказе о испуњености одговарајућих стандарда. Захтев се подноси у папирном облику и оверава у писарници Палате „Србија”, док се документација доставља у електронском облику на имејл адресу office@nat.rs.

 Статусне промене које су предвиђене овим упутством не односе се на случајеве спајања односно припајања две или више високошколске јединице за својством правног лица у нову високошколску јединицу са својством правног лица.

**3. 1. Статусна промена високошколске јединице са својством правног лица у саставу универзитета (промена универзитета)**

Високошколска јединица са својством правног лица у саставу универзитета (факултет, односно уметничка академија), да би извршила статусну промену (промена универзитета), мора испуњавати услове прописане Законом о високом образовању.

Списак документације:

* Писмено образложење;
* Извештај Софтвера „НАТ2019” за ВШУ;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке (универзитета и факултета) о статусној промени;
* Уводна табела;
* Попуњене табеле и прилози за **стандарде за акредитацију високошколских установа** прописане важећим правилником о стандардима и поступку за акредитацију високошколских установа, и то:
* Стандард 6: Наставно особље;
* Стандард 7: Ненаставно особље;
* Стандард 9: Простор и опрема; и
* Стандард 10: Библиотека, уџбеници и информатичка подршка;
* Доказ о уплати накнаде у складу са Ценовником НАТ-а.

**3. 2. Статусна промена високе школе у високошколску јединицу са својством правног лица у саставу универзитета**

Висока школа (академских студија), као самостална високошколска установа која остварује студијске програме академских студија (ОАС, МАС и САС), из једне или више области, да би извршила статусну промену у високошколску јединицу са својством правног лица у саставу универзитета (факултет, односно уметничку академију), мора испуњавати услове прописане Законом о високом образовању.

Списак документације:

* Писмено образложење;
* Извештај Софтвера „НАТ2019” за ВШУ;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке (универзитета и ВШУ) о статусној промени;
* Уводна табела;
* Попуњене табеле и прилози за **стандарде за акредитацију високошколских установа** прописане важећим правилником о стандардима и поступку за акредитацију високошколских установа, и то:
* Стандард 4: Студије;
* Стандард 5: Научноистраживачки и уметнички рад;
* Стандард 6: Наставно особље;
* Стандард 7: Ненаставно особље;
* Стандард 9: Простор и опрема; и
* Стандард 10: Библиотека, уџбеници и информатичка подршка;
* Доказ о уплати накнаде у складу са Ценовником НАТ-а.

**3. 3. Статусна промена високе школе струковних студија у академију струковних студија**

Висока школа струковних студија, као самостална високошколска установа која остварује основне струковне студије, специјалистичке струковне студије и мастер струковне студије, из једне или више области, да би извршила статусну промену у академију струковних студија, мора испуњавати услове прописане Законом о високом образовању .

Списак документације:

* Писмено образложење;
* Извештај Софтвера „НАТ2019” за ВШУ;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке ВШУ о статусној промени;
* Уводна табела;
* Попуњене табеле и прилози за **стандарде за акредитацију високошколских установа** прописане важећим правилником о стандардима и поступку за акредитацију високошколских установа, и то:
* Стандард 6: Наставно особље;
* Стандард 7: Ненаставно особље;
* Стандард 9: Простор и опрема; и
* Стандард 10: Библиотека, уџбеници и информатичка подршка;
* Доказ о уплати накнаде у складу са Ценовником НАТ-а.

**\*\*\***

О захтеву за промену назива, промену седишта и статусну промену ВШУ (1-3) одлучује Комисија за акредитацију и проверу квалитета (КАПК), стручни орган НАТ-а. КАПК доноси решење којим се одобрава или не одобрава одговарајућа промена. На основу решења којим се промена одобрава, директор НАТ доноси измену уверења о акредитацији ВШУ.

У случају неодобравања промене, КАПК доноси решење о одбијању захтева, на које ВШУ има право жалбе у року од 15 дана од дана пријема. Поступак по жалби спроводи се у складу са важећим Законом о високом образовању и Законом о општем управном поступку.

Након окончаних одговарајућих поступака пред НАТ-ом, решења о појединачним променама се достављају високошколској установи и министарству надлежном за високо образовање.

Након спроведеног поступка пред НАТ-ом са исходом одобравања одговарајуће промене, ВШУ подноси Министарству захтев за измену дозволе за рад у случајевима промена под 1, 2. и 3.1, односно издавање нове дозволе за рад у случајевима промена под 3. 2. и 3. 3.

Након извршених статусних промена, ВШУ може наставити са извођењем акредитованих студијских програма основних и мастер академских студија до истека важења одговарајућих уверења о акредитацији.

Уколико ВШУ жели да акредитује нове студијске програме мастер и докторских академских студија, потребно је да приликом подношења захтева за акредитацију тих програма достави НАТ-у акт о акредитацији НИО.

1. **СТАТУСНА ПРОМЕНА ВИСОКОШКОЛСКЕ УСТАНОВЕ ПО ПОСТУПКУ ЗА ПОЧЕТНУ АКРЕДИТАЦИЈУ**

Висока школа струковних студија, уколико је акредитована и има важећу дозволу за рад, може извршити статусну промену у **високу школу академских студија** или **факултет** по поступку за почетну акредитацију високошколских установа и студијских програма, подношењем захтева Министарству и НАТ-у, уз пропратну документацију, односно доказе о испуњености одговарајућих стандарда. Захтев се подноси у папирном облику и оверава у писарници Палате „Србија”, док се документација доставља у електронском облику на имејл адресу office@nat.rs.

* 1. **Статусна промена високе школе струковних студија у високу школу академских студија**

Висока школа струковних студија, као самостална високошколска установа која остварује основне струковне студије, специјалистичке струковне студије и мастер струковне студије, из једне или више области, да би извршила статусну промену у високу школу академских студија, мора испуњавати услове прописане Законом о високом образовању.

Висока школа струковних студија уноси у софтвер „НАТ2019” најмање један студијски програм академских студија који планира да изводи као висока школа академских студија, и доставља одговарајућу документацију за планиране студијске програме.

Списак документације:

* Писмено образложење;
* Извештај Софтвера „НАТ2019” за ВШУ;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке ВШУ о статусној промени;
* Одлуке о укидању студијских програма струковних студија;
* Уводна табела;
* Попуњене табеле и прилози за **стандарде за почетну акредитацију високошколских установа** **и студијских програма** прописане важећим правилником о стандардима и поступку за почетну акредитацију високошколских установа и студијских програма, и то:
* Стандард 3: Студије;
* Стандард 4: Научноистраживачки и уметнички рад;
* Стандард 5: Квалитет наставника и сарадника;
* Стандард 6: Потребан број наставника и сарадника;
* Стандард 7: Ненаставно особље;
* Стандард 9: Простор и опрема; и
* Стандард 10: Библиотека, уџбеници и информациона подршка;
* Уговори о раду/ангажовању са новим наставницима који су потребни за реализацију студијских програма академских студија;
* Доказ о уплати накнаде у складу са Ценовником НАТ-а.
	1. **Статусна промена високе школе струковних студија у високошколску јединицу са својством правног лица у саставу универзитета**

Висока школа струковних студија, као самостална високошколска установа која остварује основне струковне студије, специјалистичке струковне студије и мастер струковне студије, из једне или више области, да би извршила статусну промену у високошколску јединицу са својством правног лица у саставу универзитета (факултет, односно уметничку академију), мора испуњавати услове прописане Законом о високом образовању.

Висока школа струковних студија уноси у софтвер „НАТ2019” најмање три студијска програма академских студија које планира да изводи као факултет, односно уметничка академија, и доставља одговарајућу документацију за планиране студијске програме.

Списак документације:

* Писмено образложење;
* Извештај Софтвера „НАТ2019” за ВШУ;
* Општа акта ВШУ која се предају уз захтев за акредитацију (тзв. прилози уз захтев);
* Одговарајуће одлуке ВШУ о статусној промени;
* Уводна табела;
* Попуњене табеле и прилози за **стандарде за почетну акредитацију високошколских установа** **и студијских програма** прописане важећим правилником о стандардима и поступку за почетну акредитацију високошколских установа и студијских програма, и то:
* Стандард 3: Студије;
* Стандард 4: Научноистраживачки и уметнички рад;
* Стандард 5: Квалитет наставника и сарадника;
* Стандард 6: Потребан број наставника и сарадника;
* Стандард 7: Ненаставно особље;
* Стандард 9: Простор и опрема; и
* Стандард 10: Библиотека, уџбеници и информациона подршка;
* Уговори о раду/ангажовању са новим наставницима који су потребни за реализацију студијских програма академских студија;
* Доказ о уплати накнаде у складу са Ценовником НАТ-а.

**\*\*\***

О захтеву за статусну промену ВШУ по поступку за почетну акредитацију (4) одлучује Комисија за акредитацију и проверу квалитета (КАПК), стручни орган НАТ-а, у складу са одредбама Закона о високом образовању које се односе на почетну актедитацију високошколских установа и студијских програма и важећим правилником о стандардима и поступку за почетну акредитацију високошколских установа и студијских програма.

Министарство најпре доставља НАТ-у уредан захтев за издавање нове дозволе за рад, са пропратном документацијом, ради спровођења поступка статусне промене по поступку за почетну акредитацију.

КАПК спроводи поступак статусне промене по поступку за почетну акредитацију и, на основу извештаја именоване рецензентске комисије, доноси одлуку о одобравању или неодобравању статусне промене ВШУ. На основу одлуке КАПК-а, директор НАТ-а сачињава извештај о испуњености стандарда за статусну промену по поступку за почетну акредитацију са препоруком за издавање дозволе за рад, односно за одбијање захтева за издавање дозволе за рад ВШУ.

ВШУ, у року од годину дана од дана издавања нове дозволе за рад, подноси НАТ-у захтеве за акредитацију високошколске установе и студијских програма академских студија. Уколико је, након спровођења статусне промене по поступку за почетну акредитацију, ВШУ постала факултет, односно уметничка академија, неопходно је да, након добијања дозволе за рад, а пре подношења захтева за акредитацију НАТ-у, прибави акт о акредитацији научноистраживачке организације (НИО) од надлежног тела (акредитација НИО је законски предуслов за акредитацију студијских програма мастер и докторских студија).

НАТ је дужан да спроведе редовне поступке акредитације у року од девет месеци од дана пријема уредног захтева.

Након окончаног поступка акредитације високошколске установе и студијских програма, ВШУ предаје захтев за измену дозволе за рад Министарству.

Уколико је дошло до статусне промене по поступку за почетну акредитацију из високе школе струковних студија у факултет, односно уметничку академију, ВШУ може наставити са извођењем студијских програма струковних студија до истека важења одговарајућих уверења о акредитацији.

Ово упутство ступа на снагу даном његовог доношења.

|  |  |
| --- | --- |
|  |  **ПРЕДСЕДНИК**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ проф. др Милорад Милованчевић |